Dis koue kos, skat se Marita verslaaf aan stories | SARIE
"Ander mense is verslaaf aan draf, maar my verslawing is stories," sê die skrywer Marita van der Vyver, outeur van Dis koue kos, skat, die fliek wat gegrond is op haar gelyknamige roman. Dit word tans by die Silwerskerm-rolprentfees in Kampsbaai gewys.
Marita, wat reeds jare lank in Frankryk woon, kan nie wag om dit op die groot skerm voor 'n gehoor te sien nie. "Die grootste uitdaging met die skryf van die draaiboek was om al die woorde wat in die boek is vir die draaiboek te sny. Skrywers is mos precious oor hul woorde," lag sy. "Maar gelukkig, as jy joernalis is, is jy gewoond daaraan."
Sy dink visueel as sy skryf. "Om die boek nou 'werklikheid' te sien word, en te sien hoe byvoorbeeld Anna-Mart die karakter aanneem, is opwindend …"
Deon Meyer (Uitvoerende Vervaardiger), Marita van der Vyver (Skrywer en Uitvoerende Vervaardiger), Etienne Fourie (Draaiboekskrywer en Regisseur), Diony Kempen (Uitvoerende Vervaardiger)
Musiek speel 'n baie groot rol in die fliek. "Maar ons het nie die begroting gehad vir duur Maria Callas-opnames soos in die boek nie. Opera word in fliek gebruik, maar plaaslike opnames soos die van Minette Du Toit-Pearce. En die die musikus Schalk Joubert se blues- en jazz-komposisies is wonderlik."
Marita is dol op musiek – klassiek en jazz. "My man is gek na wêreldmusiek. Saam het ons al na shows van onder andere Leonard Cohen, Marianne Faithfull, Bruce Springsteen, Neil Young … só baie gegaan. Ek sal baie graag Tom Waits wil hoor."
Marita sê sy skryf baie "uit nood". "Hoe swakker die rand, hoe meer skryf ek." Daar is vooruitsigte van ander boeke wat moontlik vorentoe in flieks omskep kan word… Maar in die onmiddelike toekoms wag Misverstand (in Engels en Afrikaans), wat aanstaande jaar uitgereik word. "Vir die eerste keer het ek 'n manlike hoofkarakter."
Hoewel sy lekker gevestig is in Frankryk, verlang sy baie na haar mense en familie. "En ek mis dit om Afrikaans in kafees en op straat om my te hoor. My gunsteling- Afrikaanse woord is kardoes. Dit klink mooi en is so half 'n outydse woord."